Keyk-e mahbub-e man

Nire pastelik gogokoena () 2024ko Maryam Moghaddam eta Behtash Sanaeeha irandar zinema zuzendarien tragikomedia da.

 Sinopsia 

Mahin Teheranen bizi den 70 urteko emakumea da. Erizain jubilatua da, eta badira 30 urte alargun gelditu zela. Haren alaba atzerrian bizi da, Mahinen bilobekin, eta, garai batean bere lagun erretiratuekin astero elkartzen bazen ere, urtean topaketa gutxi egiten dituzte orain. Eta, beraz, Mahinen egun guztiak antzekoak dira: lo egiteko arazoak dituenez, eguerdira arte gelditzen da ohean, lagun batek ondo dagoela ziurtatzeko telefonoz deitzen dion arte. Facetime deia izaten du ondoren alabarekin, eta lorategiko landareak zaintzen ditu, azokara erosketak egitera joan aurretik.

Aspaldiko partez lagunekin elkartuko da Mahin. Denak alargunak dira, eta, haien gaixotasun askotarikoez hitz egiteaz gain, maitasun harremanen gaia ere aterako da. Elkarrizketak motibatuta, Mahinek bere eguneroko errutina aldatuko du, gizon bat ezagutzeko helburuz. Horrela, okindegi bateko ilaran jarriko da, parkera joango da, baita hotel dotore bateko kafetegira ere. Pentsiodunek beren txartelak erabil ditzaketen jatetxe xume batean ezagutuko du Mahinek Faramarz. Haren adineko gizon bat da, taxi gidaria, eta, aldameneko mahaian eserita dagoela, janaria prestatuko dion emakumerik zain ez daukala esan duela entzungo du Mahinek. Hari taxira jarraitu ondoren, emakumeak etxera gonbidatuko du gizona, bere pastelik gogokoena prestatzeko.

Aktoreak
 Lily Farhadpour: Mahin
 Esmail Mehrabi: Faramarz

 Zentsura 
Filma Berlinalen aurkeztu zuten, baina zinemagileak ezin izan ziren bertan egon, Irango Gobernuak bidaiatzea debekatu baitzien. Filma estreinatu baino sei hilabete lehenago, ekoiztetxearen bulegoetara sartu zen Polizia, eta ordenagailuak eta disko gogorrak konfiskatu zizkien. Arrazoia: filmeko protagonista hijabik gabe azaltzen dela, eta bere etxera senarra ez den gizon bat gonbidatzen duela dantza egin eta ardoa edatera. Zorionez, zinemagileek atzerrian gorde zuten filmaren kopia bat, eta bi aktore protagonistek Berlingo jaialdian aurkezteko aukera izan zuten.

 Erreferentziak 

 Kanpo estekak 

Kategoria:Irango film dramatikoak
Kategoria:Frantziako film dramatikoak
Kategoria:Suediako film dramatikoak
Kategoria:Alemaniako film dramatikoak
Kategoria:Amodiozko drama filmak
Kategoria:Iranen girotutako filmak
Kategoria:Persierazko filmak